Δείτε όλες τις τελευταίες Ειδήσεις από την Ελλάδα και τον Κόσμο, τη στιγμή που συμβαίνουν, στο Protothema.gr

Αναστάτωση έχει προκληθεί από τις δηλώσεις που έκανε στην ΕΡΤ για τηνο πρώην υπουργός Δικαιοσύνης, Χαράλαμπος Αθανασίου.Εξηγώντας τι έχει συμβεί από νομικής πλευράς και αναφερόμενος στο χρόνο τέλεσης τυχόν αδικημάτων από πολιτικά πρόσωπα, ο κ. Αθανασίου υπογράμμισε ότι «με αποφάσεις των ανωτάτων δικαστηρίων έχει κριθεί ότι η παθητική δωροδοκία είναι στα καθήκοντα του υπουργού».«Η προσωπική μου άποψη -και η άποψη του κόμματός μου- είναι ότι δεν πρέπει να υπάρχει καμία εύνοια προς τα πολιτικά πρόσωπα» σημείωσε, για να τονίσει σε άλλο σημείο: «Εάν ένα αδίκημα ανάγεται στα καθήκοντα του υπουργού, είναι αρμόδια να το κρίνουν κατά περίπτωση τα δικαστήρια».«Η μίζα είναι στις αρμοδιότητες ή επ' ευκαιρία των καθηκόντων του;» ρώτησε ο δημοσιογράφος της ΕΡΤ, Κώστας Λασκαράτος. «Μα, δεν θα την έπαιρνε τη μίζα αν δεν ήταν υπουργός» απάντησε ο κ. Αθανασίου. «Εγώ πιστεύω ότι είναι κατά την άσκηση των καθηκόντων του. Γιατί αν δεν ασκούσε τα καθήκοντά του, δεν θα τα έπαιρνε». «Είναι στα καθήκοντά του» τόνισε, για να δεχτεί την ερώτηση των δημοσιογράφων: «Είναι στα καθήκοντα η μίζα;» «Ναι» απάντησε, αναφερόμενος σαφώς στο χρονικό πλαίσιο, ήτοι ότι είναι «κατά την άσκηση των καθηκόντων του».«Οι κατηγορίες στη συγκεκριμένη υπόθεση (σ.σ. Novartis) και χωρίς να έχουμε εμβαθύνει στη δικογραφία, φαίνονται να είναι κατηγορίες κατά την ενάσκηση των καθηκόντων. Το κάθε αδίκημα, αν είναι κατά την ενάσκηση των καθηκόντων, το κρίνουν τα αρμόδια δικαστικά όργανα» υπογράμμισε ακόμη, ενώ προανήγγειλε ψήφο κατά συνείδηση στο ζήτημα της άρσης ασυλίας -ή μη- του Ανδρέα Λοβέρδου, λέγοντας ότι η ΝΔ δεν θέτει ζήτημα κομματικής γραμμής σε τέτοιες περιπτώσεις.«Όλες οι καταθέσεις που ελήφθησαν από τους προστατευόμενους μάρτυρες (μάρτυρες δημοσίου συμφέροντος) είναι άκυρες. Τα δικαστήρια δεν θα τις λάβουν υπόψη, γιατί δεν τηρήθηκε μία σειρά δικονομικών εγγυήσεων. Οι πρώην συνάδελφοί μου, που πήραν τις καταθέσεις, έχουν κάνει λάθος. Γιατί δεν τήρησαν τις διατάξεις του νόμου. Οι καταθέσεις είναι άκυρες και έχουν την ευθύνη οι εισαγγελείς διαφθοράς, που δεν τήρησαν τη διαδικασία» σημείωσε ακόμη ο πρώην υπουργός.Άμεση ήταν η αντίδραση της κυβέρνησης. Σε ανακοίνωση που εκδόθηκε από το γραφείο Τύπου του πρωθυπουργού, υπογραμμίζεται: «Μετά τον κ. Ευάγγελο Βενιζέλο, ο κ. Χαράλαμπος Αθανασίου ήταν ακόμη πιο αποκαλυπτικός για το σχεδιασμό ΝΔ και ΚΙΝΑΛ για την παραγραφή των αδικημάτων του σκανδάλου Novartis».«Με περισσό θράσος ο κ. Αθανασίου τόλμησε να ξεστομίσει τη φράση ότι "η μίζα είναι στα καθήκοντα του υπουργού" και επομένως τυχόν εγκληματικές πράξεις πρώην υπουργών της ΝΔ και του ΚΙΝΑΛ έχουν παραγραφεί και θα παραμείνουν ατιμώρητες. ΝΔ και ΚΙΝΑΛ θέλουν να ξαναέρθουν στην εξουσία για να ξεπλύνουν τυχόν ποινικές ευθύνες υπουργών τους για τη Novartis, καταψηφίζοντας την τροποποίηση που ψήφισε ευρεία κοινοβουλευτική πλειοψηφία στη Συνταγματική Αναθεώρηση για τον κατάπτυστο νόμο περί ευθύνης υπουργών. Ο κ. Μητσοτάκης υιοθετεί ότι η μίζα είναι στα καθήκοντα του υπουργού; Εάν ναι να το πει ανοιχτά, εάν όχι δεν έχει παρά να αποπέμψει τον κ. Αθανασίου άμεσα» επισημαίνει ακόμη το Μαξίμου στην ανακοίνωσή του.Επίθεση κατά της ΕΡΤ, την οποία κατηγορεί ως «χυδαίο κανάλι διαστρέβλωσης των θέσεων της Νέας Δημοκρατίας», εξαπέλυσε από την πλευρά της η αξιωματική αντιπολίτευση, αναφερόμενη στην προβολή των δηλώσεων του πρώην υπουργού Χαράλαμπου Αθανασίου για την υπόθεση Novartis από την κρατική τηλεόραση.«Η κατάντια της δημόσιας τηλεόρασης δεν έχει προηγούμενο. Το Μαξίμου έχει μετατρέψει την ΕΡΤ σε ένα χυδαίο κανάλι διαστρέβλωσης των θέσεων της Νέας Δημοκρατίας. Ας γνωρίζουν τα πρόθυμα φερέφωνα της συριζαϊκής προπαγάνδας και οι προβοκάτορες κατασκευαστές των fakenews, ότι από την επομένη κιόλας μέρα των εθνικών εκλογών, η ΕΡΤ θα γίνει η δημόσια, ανεξάρτητη και πολυφωνική τηλεόραση που αξίζει στους Έλληνες» αναφέρει συγκεκριμένα η ΝΔ σε ανακοίνωσή της.Αθανασίου:«Εκτός από τη θλίψη φαίνεται πως και το γαρ πολύ του πανικού, γεννά παραφροσύνη» αναφέρει σε ανακοίνωσή του ο ίδιος ο βουλευτής Λέσβου της ΝΔ και πρώην υπουργός Δικαιοσύνης,«Η κυβέρνηση έχοντας να αντιμετωπίσει τις συνέπειες της αποτυχίας της πρωτοφανούς στα χρονικά σκευωρίας της υπόθεσης Novartis αλλά και της καταβαραθρώσεώς της δημοσκοπικά, πλέον τα παίζει όλα για όλα: μεταχειρίζεται τεχνάσματα που δεν μπορούν να σταθούν με τους κανόνες κοινής λογικής και τα οποία εκθέτουν ανεπανόρθωτα τους δημιουργούς τους. Πιο συγκεκριμένα, ρωτήθηκα από δημοσιογράφους της εκπομπής “Απευθείας” στην ΕΡΤ, ευρισκόμενος σήμερα το πρωί έξω από το Κοινοβούλιο, αν θεωρώ, με την ιδιότητά μου ως νομικός και πρώην δικαστικός, ότι η παθητική δωροδοκία συνιστά αδίκημα που συνδέεται με πράξεις που ανάγονται στα καθήκοντα του Υπουργού ή τελείται επ’ ευκαιρία αυτών. Απάντησα ότι κατά την επιστημονική άποψή μου αλλά και την πάγια νομολογία των ανωτάτων Δικαστηρίων και του Ειδικού Δικαστηρίου περί Ευθύνης Υπουργών (υποθέσεις: Παπανδρέου, Κουτσόγιωργα, Παπακωνσταντίνου κ.α) η δωροδοκία είναι πράξη που τελείται κατά την άσκηση των καθηκόντων του Υπουργού» διευκρινίζει ο κ. Αθανασίου.Και προσθέτει: «Στη μονταζιέρα του Μεγάρου Μαξίμου, απομόνωσαν τη φράση “η μίζα είναι στα καθήκοντα του Υπουργού” ώστε να ερμηνεύσουν τη δήλωσή μου πως τάχα θεωρώ ότι οι Υπουργοί μπορούν να παίρνουν μίζες και να παραμένουν ατιμώρητοι. Αν είναι δυνατόν οι “φωστήρες” της Κυβέρνησης να θεωρούν ότι οι Έλληνες είναι τόσο αφελείς ώστε να καταναλώσουν άκριτα αυτήν την άθλια μηχανορραφία, που θα προκαλούσε μέχρι και στον Γκαίμπελς θυμηδία για την προχειρότητά της».«Τέλος, θέλω να σημειώσω ότι οι απόψεις οι δικές μου αλλά και του κόμματος μου είναι σαφείς: θεωρούμε ως αδήριτη ανάγκη την τροποποίηση επί το αυστηρότερον του άρθρου 86 του Συντάγματος περί ευθύνης Υπουργών, που σήμερα δυσλειτουργεί, και τη θέση μας αυτή την έχουμε διατυπώσει σε όλους τους τόνους. Αφήνουμε στο ΣΥΡΙΖΑ τα πυροτεχνήματα και τα τεχνάσματα που σκοπό έχουν μόνο την επικοινωνιακή διαχείριση της υπόθεσης Novartis, που χρησιμοποιήθηκε με κάθε τρόπο από την Κυβέρνηση για να σπιλωθούν πολιτικά πρόσωπα και συνειδήσεις, και τώρα καταρρέει σαν χάρτινος πύργος» καταλήγει.